એ હસ્યા. ખેતરનો રખેવાળ પણ હસી પડ્યો. થોડી વાર પછી મને બે કોથળી દૂધનું અને બંને જણાના હાસ્યનું રહસ્ય સમજાઈ ગયું. રખેવાળે બે કપ કોફી અમને આપી અને એક મોટા વાડકામાં અડધો લીટર દૂધ ભરીને એમાં બ્રેડની અડધો ડઝન સ્લાઇસના ટુકડા પલાળીને એક કૂતરાની આગળ મૂકી દીધા. આ માણસ પૈસાની બાબતમાં આવો જ છે. પરસેવાનું પૂર પાડીને પૈસા કમાય છે અને ઉદાર હાથે રૂપિયા ખર્ચી જાણે છે. અમારી ચાર દાયકાની દોસ્તીમાં એમણે ક્યારેય મને ખિસ્સામાં હાથ નાખવા દીધો નથી. (જોકે, પટલાણીનો જીવ જરાક ટૂંકો ખરો!)